runetrust/blame-folketinget-dk huggingface dataset:
Colette L. Brix (DF), 2010-05-11:
Jeg vil gerne have lov at sige tak til ministeren, tak for det positive tilsagn.
Som ministeren godt ved, er jeg jo sådan, at jeg godt kan lide at få rigtig bekræftet, hvad det er, der foregår.
Jeg kan forstå, at man laver en hel masse ting for de selvstændige i øjeblikket, og at der er noget på tegnebordet.
Netop til det beslutningsforslag, som ligger her i dag, for de 160.000 små selvstændige i landet, som har diskriminerende oplevelser i forhold til aps'er og a/s'er, vil jeg gerne spørge ministeren: Vil ministeren være med til, at man sætter – jeg ved ikke, om det skal hedde en gruppe; ministeren bryder sig ikke så meget om udvalg osv., og det forstår jeg også godt, for der har været nok af dem – nogle mennesker til at kigge på det her og få set på de regelsæt, som netop gør så ondt for de 160.000 små virksomheder, vi har.
Det er, når de skal have efterløn.
Det er, når de skal have dagpenge.
Der er så meget diskrimination på det her område, og det er bare det, som ministeren siger i dag, jeg godt kunne tænke mig at få bekræftet.
Brian Mikkelsen (KF), 2010-05-11:
Alt, hvad vi overhovedet kan gøre for at lette vilkårene for selvstændige erhvervsdrivende, skal vi gøre.
Derfor skal vi have skabt nogle smidige og letforståelige regler for vores erhvervsliv.
Nogle af de ting, som fru Colette Brix nævner her, er jeg jo hundrede procent enig i, og derfor kommer vi jo også med nogle initiativer, som vil berøre nogle af de områder, som spørgeren er inde på.
Vi vil præsentere en ny strategi for vækst i små og mellemstore virksomheder, som skal give små og mellemstore virksomheder endnu bedre mulighed for at vokse sig store.
Det er også i forhold til nogle af de forhindringer, der blev nævnt fra spørgerens side.
Colette L. Brix (DF), 2010-05-11:
Tak for det.
Det er, at ministeren oppe fra talerstolen siger: Vi vil gerne sætte nogle mennesker, lad os kalde det et udvalg, eller hvad det nu er, til at se på det diskriminerende omfang, der er for de 160.000 små selvstændige virksomheder, der er i landet.
Det er det, jeg bare så gerne vil have at ministeren gør.
Alt det andet må man finde ud af bagefter.
Det lyder rigtig godt, og jeg er rigtig glad for at høre det, men det, jeg allerhelst vil høre, er, at man siger: Ja, det beslutningsforslag, der ligger, vil vi gøre noget ved.
Tak for det.
Det er jeg rigtig glad for.
Der var en åbning der.
Det tror jeg at der er rigtig mange mennesker der vil være rigtig glade for.
Lad os sætte os ned og lad os kigge på, hvordan vi kan få det her på bordet, hvilke problemer der er, og om det så bliver ved hjælp af en gruppe af embedsmænd eller eksperter, eller hvad ved jeg, så finder vi ud af det.
Det synes jeg er rigtig, rigtig godt.
Torsten Schack Pedersen (V), 2010-05-11:
Som jeg sagde, er vi i Venstre meget optaget af, at vi sørger for, at det, der er fundamentet for vores vækst og velstand i Danmark, det private erhvervsliv, skal have de bedst mulige rammevilkår.
Alting starter jo med den gode idé hos den enkelte person, og derfor er det jo selvfølgelig naturligt, at når vi gør alt, hvad vi gør, og som regeringen tager initiativ til på hele erhvervsområdet, så indtænker vi selvfølgelig også som noget naturligt, hvordan vi tager fat i det allerførste vækstlag.
Colette L. Brix (DF), 2010-05-11:
Som hr. Bjarne Laustsen så ganske korrekt siger, er der jo selvfølgelig de her urimeligheder over for de forskellige selvstændige, og det er også derfor, at vi har fremsat beslutningsforslaget, og det er derfor, det er blevet fremsat flere gange.
Så det vil jeg gerne bekræfte: Det er helt urimeligt, at nogle mennesker skal lukke deres forretning, for at den ene eventuelt kan gå på efterløn.
Det er fuldstændig urimeligt.
Med hensyn til nøl i regeringen vil jeg sige, at vi jo har haft netop det her beslutningsforslag før, og det ved hr. Bjarne Laustsen også godt.
Der blev dengang lavet en beretning, og selvfølgelig havde jeg da af alle håbet, at der var sket rigtig meget mere.
Men nu kommer det igen, og nu har vi jo så muligheden for, at vi kan gøre noget ved det her.
For der er slet ikke nogen tvivl om, at der er store problemer for rigtig, rigtig mange selvstændige derude.
Så nu skal der gøres noget ved det.
Bjarne Laustsen (S), 2010-05-11:
Jeg havde jo indkaldt til det samråd, som fru Colette Brix omtaler.
Jeg står her med et notat fra beskæftigelsesministeren; det var en kold afvaskning.
Jeg ved godt, at der ikke er så mange direkte klagesager, for folk opgiver simpelt hen: Enten vælger de at blive skilt, eller de vælger at afhænde virksomheden og siger, at det gider de godt nok ikke at have med at gøre, når det er så besværligt.
Derfor er det jo fra regeringens side en total afvisning: Man vil ikke gøre noget for de selvstændige, hvor der er den problemstilling, at de er ansat hos deres ægtefælle.
Jeg synes, der er behov for at stramme op i forhold til rådgivning og vejledning.
Jeg synes, der er behov for, at der ikke skal gå et år, inden man kan få en afgørelse på og en dokumentation for, hvad det er for nogle krav, man skal leve op til, hvis det er, man skal udtræde af virksomheden.
Det må da være rimeligt, hvis man i øvrigt opfylder alle mulige andre betingelser.
Så kunne det måske også være, hvis det her ikke lykkes, at Dansk Folkeparti kunne rejse kravet.
Det kunne jo være, at det var en løsning i forhold til lige den konkrete problemstilling.
Colette L. Brix (DF), 2010-05-11:
Jamen som hr. Bjarne Laustsen siger, havde vi det jo netop oppe på et andet udvalgsmøde i Arbejdsmarkedsudvalget.
Og jeg ved ikke rigtig, om jeg hører med andre ører, men jeg synes jo ellers, at beskæftigelsesministeren var positiv over for det – det synes jeg nu godt nok – måske ikke så positiv, som hr. Bjarne Laustsen godt ville have at hun skulle have været, men der var da i hvert fald trods alt en tilkendegivelse af, at man skulle se på, om der var nogle ting, som ikke var helt korrekte her.
Og jeg giver hr. Bjarne Laustsen ret: Det er rigtigt, at der skal gøres noget her, at der skal ses på de områder.
Vi kan ikke være det bekendt her i landet med 160.000 små selvstændige virksomheder
, hvis vi ikke går ind og ser på de uligheder, der er, som de skal leve med hver eneste dag.
De skal jo kunne komme ud og få dagpenge; hvis de har betalt til en forsikring måske igennem 20 år, skal de kunne få dagpenge lige så meget og lige så vel og lige så hurtigt, som man skal, når man har været arbejder.
Det kan ikke være rigtigt, at der er den forskel.
Har man en lille forretning og arbejder der kone og mand, og man har været så heldig at kunne ansætte sin kone eller omvendt ansætte sin mand, skal de da også have lige ret og muligheder.
Ligesom andre kan gå på efterløn og sige, at nu går de ud og spiller golf eller svømmer eller hopper i faldskærm, eller hvad man finder på af ting og sager, så skal de da have den samme mulighed.
Det er dem, der bliver til store virksomheder en dag, mange af dem, så der er slet ikke nogen tvivl: Her skal der gøres noget.
Nu har vi det her beslutningsforslag, og jeg kan se i dag, at der er flertal for det, så jeg er helt sikker på, at der nok skal blive gjort noget ved det.
Orla Hav (S), 2010-05-11:
Det er næsten som en afslutning på fru Colette L. Brix' engagerede indlæg her til sidst.
Jeg skal bare lige have styr på: Jeg går ud fra, at fru Colette L. Brix opretholder sit forslag, og at vi får lejlighed til at støtte den gode idé om at få et 360-graders-eftersyn af et udvalg eller en kommission, eller hvad vi kalder det.
Det vil vi meget gerne bidrage til, men det forudsætter jo, at vi får en chance for at komme til at stemme om det her i salen.
Colette L. Brix (DF), 2010-05-11:
Jeg kunne da ikke drømme om at sige, at nu putter jeg det her forslag ned i syltekrukken en gang til.
Jeg har virkelig prøvet det en gang, og det var med en bitter smag i munden.
Man sidder og spekulerer på det forslag hele tiden, fordi man synes, det var et rigtig, rigtig godt forslag, og det er et godt forslag, og det er ikke noget, der koster en hulens masse bondegårde.
Det er noget, der skal ses efter, og det er også derfor, forslaget er blevet lagt frem i dag.
Orla Hav (S), 2010-05-11:
Det vil jeg gerne kvittere for.
Jeg synes jo, debatten har afsløret, at der er nogle knaster, som er med til at gøre livet surt og træls for nogle mennesker, som vi gerne vil have til at blomstre og lave nogle gode virksomheder rundtomkring.
Der skal være nogle ordentlige regler, som ikke er med til at ødelægge familierne, og det behøver ikke vare år og dag.
Men jeg er glad for tilkendegivelsen fra fru Colette L. Brix, og jeg ser frem til, at vi får chancen for at være med til at stemme for.
Colette L. Brix (DF), 2010-05-11:
Afslutningsvis vil jeg endnu en gang gerne have lov til at sige tak for opbakningen i dag.
Jeg synes, det har været rigtig rart, at man også her i Folketinget en gang imellem kan kigge på de beslutningsforslag, der kommer, og selv om det måske ikke lige er groet i ens baghave og kommer fra det parti, man ikke plejer at lave allermest med, er det jo fint, hvis man herinde kan gå hen og blive enige om noget, der virkelig gavner så mange mennesker derude.
Tak for opbakningen.
Bjarne Laustsen (S), 2010-05-11:
Jeg vil da gerne ønske fru Colette Brix tillykke med, at der er et flertal uden om regeringen for at få kigget på vilkårene.
Det, jeg såmænd bare gerne lige ville høre, var, om ordføreren kan bekræfte, at regeringen i forhold til det med dagpengene ikke har tænkt en selvstændig tanke siden 2001, idet regeringen gav Socialdemokratiet skylden for, at det var besværligt i 2010, så mange år efter.
Er det ikke lidt fattigt, også når fru Colette Brix kan henvise til en beretning fra for 2 år siden, hvor der ikke var sket noget?
For hvis vi anerkender den præmis, at en virksomhed kan have lidt at lave og ægtefællen er ansat der, skal det så ikke være muligt at kunne afskedige, og skal det så ikke også være muligt, at den pågældende kan få understøttelse, uden at man behøver at lade sig skille, og uden at man behøver at afhænde virksomheden?
Ville det ikke være fornuftigt at have sådan en regel?
Colette L. Brix (DF), 2010-05-11:
Alle er stort set enige om, at de mindre virksomheder, de selvstændigt erhvervsdrivende, dvs. personligt ejede virksomheder, udgør et meget vigtigt vækstlag i erhvervslivet og økonomien.
Selv store koncerner som A.P. Møller-Mærsk, Carlsberg, Danfoss og Jysk er startet som selvstændigt erhvervsdrivende.
I dag sker der desværre stadig forskelsbehandling af selvstændigt erhvervsdrivende i forhold til f.eks. selskaber og lønmodtagere.
Selv om 60 pct. af alle virksomheder er selvstændigt erhvervsdrivende, høres de desværre sjældent i dansk politik.
Det er en skam, da det immer væk drejer sig om 160.000 virksomheder.
Jeg synes, de skal have en stemme herinde.
Forslaget koster ikke en krone.
Det handler om at fokusere på denne vigtige gruppe og ikke mindst finde frem til de mange benspænd, som disse virksomheder oplever.
Selvstændigt erhvervsdrivende diskrimineres, det vil sige stilles dårligere end selskaber og lønmodtagere på en række områder inden for skatte-, erhvervs- og arbejdsmarkedspolitik, og det er ikke rimeligt.
Vi skal kaste lys over disse benspænd, så de efterhånden kan fjernes.
Vi vil i den forbindelse gerne kvittere for, at der er sket en forbedring af reglerne for sygedagpenge, så selvstændigt erhvervsdrivende nu kan få 75 pct. af dagpengesatsen, når de er syge.
De færreste gør sig håb om at få hundrede procent, da det kræver, at deres forretning eller butik er totalt lukket.
Jeg vil også gerne her sige, at jeg er meget glad for, at Socialdemokratiet ved hr. Bjarne Laustsen har rejst de samme spørgsmål.
Det drejer sig om de helt urimelige vilkår, der eksisterer, når selvstændigt erhvervsdrivende skal have dagpenge eller efterløn.
De er nødt til at blive skilt eller at lukke forretningen for at kunne få dagpenge, også selv om der er indbetalt til a-kassen i 30 år.
Vi vendte denne paradoksale situation på et samråd i Folketingets Arbejdsmarkedsudvalg med beskæftigelsesministeren den 28. april, hvor alle var enige om, at der skulle gøres noget ved det her.
Det er noget, der har ligget mig på sinde i mange år, og jeg synes, det vil være rigtig godt, hvis vi kan finde ud af en måde at få det her til at fungere på, få det gennemanalyseret for at se, hvor knasterne er.
Så tak til alle sammen, tak for en positiv modtagelse.
Orla Hav (S), 2010-05-11:
Grundlæggende er det et sympatisk forslag, som Dansk Folkeparti har til behandling her i salen i dag, og i virkelighedens verden tror vi sådan set fra socialdemokratisk side, at samtlige medlemmer af Folketinget er dybt engagerede i og optagede af, hvordan vi sikrer indtjening og beskæftigelse i Danmark.
Derfor tror jeg næppe, at der kan være tale om de store interessemodsætninger i at få kulegravet området, så vi kan gøre vilkårene bedre for at drive virksomhed i Danmark.
Man kunne jo næsten sige, at det er på mode at lave 360 graders eftersyn på forskellige politikområder.
Fra socialdemokratisk side vil vi meget gerne være med til at bakke sådan et forslag op.
Vi synes, at det ville være ærgerligt, hvis forslagsstillerne nu i dag – efter at have konstateret, at forslaget har været to år i syltekrukken – lader sig besnære af en forklaring om, at det vil regeringen kigge på, og det vil den drøfte i et udvalg.
Jeg synes, det er en befriende tanke at få nogle andre til at formulere, hvor knasterne er.
Er der noget, der forhindrer, at vi kan skabe bedre vilkår, så skal vi da have nogle forslag på bordet.
Resultatet kan så danne grundlag for vurderingen af, hvilke løsninger der kan fremlægges for at forbedre de beskrevne forhold.
Vi ønsker ikke at lægge os fast på forud formulerede løsningsforslag, men vi ønsker at fremme en belysning af problemfelterne, som de opleves i, omkring og af erhvervslivet.
Løsningerne skal naturligvis afvejes, i forhold til alle de konsekvenser de kan have for det samlede samfundsliv, men det ligger jo dybt forankret i den måde, som politiske beslutninger tages på.
Vi forventer, at et sådan 360 graders eftersyn – foretaget af nogen, der har til opgave at kigge regeringen over skuldrene – har et kommissorium, som også muliggør at fjerne regler, som splitter familier eller fører til afvikling af virksomheder, således som det er fremgået af det af hr. Bjarne Laustsen fremdragne eksempel.
Det er et smerteligt eksempel, som jo i høj grad illustrerer, hvor barsk en verden det indimellem kan være at drive sin egen virksomhed.
Så kan jeg godt høre, at det her er skabt for længe siden.
Det er kloge politikere, som bruger den viden, de har fået, til at tage nogle nye kloge beslutninger, som gør, at verden bliver lidt bedre at have med at gøre, og derfor synes jeg bestemt, at fru Colette L. Brix skal opretholde sit forslag, så vi får et 360 graders eftersyn løftet fri af regeringen, men med mulighed for efterfølgende at kunne prioritere de ting, der skal sættes i værk.
Lidt drilleri skal der selvfølgelig være, nemlig en smule undren over, at det har taget 9 år at være med til at få dette højt profilerede område taget frem.
Det synes vi selvfølgelig er lidt længe at tænke sig om, så vi vil gerne have noget action.
Vi vil gerne bakke op om det forslag, som er fremsat af Dansk Folkeparti i dag med henblik på at få bedre vilkår for erhvervslivet.
Så vi er ikke smålige.
Vi bakker forslaget op og tilkendegiver vores positive interesse i at være med til at finde løsninger, når vi kommer så langt.
Karsten Hønge (SF), 2010-05-11:
SF er positive over for forslaget om at nedsætte en kommission, der skal se nærmere på, hvordan vi understøtter selvstændige erhvervsdrivende.
Som det er blevet så populært at sige her på det sidste: SF er ikke bange for erhvervslivet, og erhvervslivet er ikke bange for SF.
Mange selvstændige erhvervsdrivende yder en stor personlig arbejdsindsats, og virksomhederne er et vigtigt element i finansieringen af vores velfærdssamfund, ligesom velfærdssamfundet til gengæld er grundlaget for et effektivt og konkurrencedygtigt erhvervsliv.
Et trygt samfund med en veluddannet befolkning og en god infrastruktur skaber den bedste basis for et godt erhvervsliv.
Erhvervsudviklingen skal op i gear med en ambitiøs satsning på velfærdsteknologi, miljø og energi.
For at skabe arbejdspladser her og nu kunne man jo fremrykke offentlige investeringer, f.eks. i størrelsesordenen 5 mia. kr. i 2010 og 10 mia. kr. i 2011, for uanset ejerform og størrelse vil det være til glæde for hele erhvervslivet.
Vi har jo i øjeblikket en enestående mulighed for at kombinere investeringer, offentlige indkøbspolitikker og en intelligent grøn afgiftspolitik.
Desuden foreslår vi en bedre skatteligning af de multinationale selskaber og et kasseeftersyn af alle erhvervsstøtteordninger, en erhvervspolitisk fokus på teknologiske styrkepositioner, f.eks. sygehusbyggeri, der fremmer innovationen i dansk byggeri.
Vi foreslår et øget offentligt-privat samarbejde, bl.a. inden for velfærdsteknologi, og bedre rammevilkår for erhvervslivet, bl.a. mere smidighed i den offentlige sagsbehandling.
Vi foreslår bedre forhold for iværksættere, bl.a. gennem afbureaukratisering og støtte til en hjemmeservicelignende ordning, og vi foreslår en særlig indsats for jobskabelse i Udkantsdanmark, f.eks. ved at støtte virksomheder i yderområderne.
Det er i det lys, SF støtter beslutningsforslaget fra Dansk Folkeparti, for det er en god idé at se erhvervspolitikken efter, også i forhold til de selvstændige erhvervsdrivende.
Vi vil selvfølgelig se fordomsfrit på alle forslag til forbedring af erhvervslivets vilkår, men jeg vil sige, at vi er skeptiske over for forslaget om at lempe på beskatningen, medmindre det modsvares af andre nye skatteindtægter fra erhvervslivet.
På samme måde er vi skeptiske over for DF's bemærkninger om arbejdsmarkedspolitikken for erhvervsdrivende.
Men lad os nu være enige om at få nedsat en kommission, der kan se på vilkårene, og så vil SF gå ind i arbejdet med et åbent sind.
Carina Christensen (KF), 2010-05-11:
Jeg bliver egentlig bare glad, når jeg hører SF's ordfører og de nye toner fra SF om, at der ikke er alt det gode, man ikke vil gøre for dansk erhvervsliv og for de små selvstændigt erhvervsdrivende osv.
Og så hører vi om den her lange nye liste over alle de ting, man har på bedding.
Jeg synes bare, man glemte at nævne, at man også vil hæve selskabsskatten, og at det i høj grad er sådan i den plan, som man har præsenteret i dag og også sidste efterår, at ethvert nyt tiltag i Danmark finansieres ved netop at brandskatte dansk erhvervsliv.
Det er jo noget, der virkelig vil ramme vores små virksomheder og også de store rigtig hårdt.
Karsten Hønge (SF), 2010-05-11:
Jeg går ud fra, at alle forslag er i spil.
Det, SF ser for sig, er en målrettet understøtning af de industrier og de teknologier, som vi tror har en chance for at kunne begå sig.
Vi tror ikke så meget på bredt at give skattelettelser eller f.eks., hvad der også berører erhvervslivet, generelt bare at lette jordskatterne eller generelt lette skatterne.
Det synes vi er en meget tilfældig måde at drive politik på.
Vi insisterer på at se på, hvilke brancher og hvilke teknologier der er, altså hvor vi kan finde fremtidens arbejdspladser, og så vil vi målrette og understøtte dem.
Jeg ved ikke, hvorfor fru Carina Christensen benytter ordet brandskatning.
Det her handler om, at erhvervslivet på linje med alle mulige andre skal bidrage til, at vi har et skattegrundlag her i samfundet.
For et godt velfærdssamfund er faktisk grundlaget for, at vi har et konkurrencedygtigt erhvervsliv.
Så i den forstand handler det jo om, at erhvervslivet ligesom alle andre skal bidrage til vores fælles velfærdssamfund og på den måde også bidrage til, at man har det fundament, der faktisk skaber et erhvervsliv, der kan konkurrere.
Det interessante er jo, at det viser sig, at lige samfund, solidariske samfund, trygge samfund faktisk også er de samfund, der får konkurrencedygtigt erhvervsliv.
Så i den forstand handler det jo også om at bidrage til den fælles kasse.
Jeg synes da i øvrigt ikke, at hele erhvervslivet som sådan lider under brandskatning.
Hvad med multinationale selskaber?
Hvad med banker?
Hvad med alle mulige andre?
Det er jo ikke sådan et generelt træk, at alle i erhvervslivet bliver brandskattet.
Jeg synes derimod, at der er for mange, der slipper for let om ved det.
Carina Christensen (KF), 2010-05-11:
Fra konservativ side hilser vi det her beslutningsforslag fra Dansk Folkepartis side velkommen i den forstand, at vi også på alle måder ønsker, at der skal være gode vilkår for selvstændigt erhvervsdrivende i Danmark.
Det er en meget vigtig mærkesag for Det Konservative Folkeparti.
Dansk erhvervsliv består i høj grad netop af mindre virksomheder og små selvstændigt erhvervsdrivende, og derfor er det også helt afgørende, at vi har et særligt fokus på netop den her del af erhvervslivet, når vi skal skabe gode rammevilkår via erhvervspolitikken.
Derfor glæder vi os i Det Konservative Folkeparti også over, at regeringen siden 2001 har gennemført en perlerække af initiativer, der har styrket vilkårene for selvstændigt erhvervsdrivende, og vi er også stolte over, at Danmark af mange i dag bliver kåret som et af de bedste steder i verden at starte og drive virksomhed.
Ministeren og også Venstres ordfører har været inde på mange af de gode initiativer, vi har sat i søen, så dem skal jeg ikke gentage her, men der er sat rigtig, rigtig mange positive ting i værk.
Når det er sagt, skal vi da altid være åbne over for, om der er noget, vi kan gøre endnu bedre.
Vi skal altid være åbne over for nye muligheder, der kan styrke de selvstændiges muligheder for at bidrage til styrket vækst og bidrage til, at endnu flere får lyst til at starte og drive virksomhed i Danmark.
Derfor er vi i Det Konservative Folkeparti også meget tilfredse med, at regeringen, som det også fremgår af det nye regeringsgrundlag, der lige er blevet præsenteret, fortsat vil arbejde for at styrke vilkårene for dansk erhvervsliv og her ikke mindst de selvstændigt erhvervsdrivende og de mindre virksomheder.
Vi er glade for, at man i forbindelse med opfølgningen på erhvervspakken vil se på, hvordan små og mellemstore virksomheder også fremadrettet kan sikres adgang til finansiering og risikovillig kapital.
Det er et af de helt store problemer, som mange små virksomheder lider under, ikke mindst her under krisen.
Vi er også glade for, at regeringen vil komme med en ny strategi for vækst i de små og mellemstore virksomheder, hvor målet er, at mindre virksomheder skal have gode muligheder for at vokse sig store.
Vi er også glade for, at regeringen vil fortsætte kampen mod de administrative byrder, herunder selvfølgelig også se på, om der er regler, der er uhensigtsmæssige.
Dansk Folkeparti foreslår så, at der skal nedsættes en kommission, der skal skabe mere rimelige forhold for selvstændigt erhvervsdrivende, og formålet skulle bl.a. være at sikre den nødvendige bevågenhed i regeringens erhvervspolitik over for den her gruppe af virksomheder.
Jeg vil sige, at vi fra konservativ side ikke umiddelbart ser et behov for en sådan kommission.
Igen, regeringen er allerede på vej med en række tiltag, hvor den vil beskæftige sig indgående med rammevilkårene for små og mellemstore virksomheder.
Men igen, vi vil meget gerne takke Dansk Folkeparti for med det her beslutningsforslag at rejse en meget væsentlig problemstilling.
Bente Dahl (RV), 2010-05-11:
Da den radikale ordfører ikke kan være til stede, skal jeg helt kort meddele, at Det Radikale Venstre støtter det her forslag.
Vi går ind for det, og det gør vi af to grunde.
For det første: Hvornår lavede man sidst en bred analyse af vilkårene for selvstændige?
For det andet: Det er altså noget andet at være selvstændig end at være lønmodtager.
Der er mange omstændigheder, der gør sig gældende i forskellige erhverv og spiller ind.
Det Radikale Venstre vil gerne være med til at gøre forholdene så gode som muligt for alle erhverv, også de selvstændige.
Så lad os få nedsat en kommission, så forbedringer for de selvstændige foregår på et oplyst grundlag.